b'\n_START_ARTICLE_\nElias (oratorio)\n_START_PARAGRAPH_\nElias (englanninkielisen\xc3\xa4 versiona Elijah) on Felix Mendelssohnin vuonna 1846 Birminghamin festivaaleja varten s\xc3\xa4velt\xc3\xa4m\xc3\xa4 oratorio. Se kuvaa profeetta Elian edesottamuksia Vanhan testamentin Ensimm\xc3\xa4isen ja Toisen kuninkaiden kirjan sivuilla. Teoksen libreton sommitteli Julius Schubring._NEWLINE_Teos on ollut suosittu ensiesityksest\xc3\xa4\xc3\xa4n saakka, erityisesti englanninkielisiss\xc3\xa4 maissa. Se kuuluu aivan tunnetuimpiin oratorioihin ja ylip\xc3\xa4\xc3\xa4t\xc3\xa4\xc3\xa4n kuoroteoksiin. Ensiesityst\xc3\xa4 harjoiteltiin Lontoossa, mist\xc3\xa4 teoksen 400 esiintyj\xc3\xa4\xc3\xa4 vietiin junalla esiintymispaikalle. Mendelssohnilta odotettiin paljon, koska h\xc3\xa4n oli valmiiksi suosittu Englannissa ja teos saikin innokkaan vastaanoton. Mendelssohn teki teokseen viel\xc3\xa4 jotain muutoksia ensiesityksen j\xc3\xa4lkeen eik\xc3\xa4 antanut julkaista nuotteja ennen kuin h\xc3\xa4n oli hionut partituurin loppuun._NEWLINE_Mendelssohn s\xc3\xa4velsi ty\xc3\xb6n alun perin saksankieliseen tekstiin, mutta Birminghamin festivaalin my\xc3\xb6t\xc3\xa4vaikutuksesta teki my\xc3\xb6s englanninkielisen version, joka esitettiin ensimm\xc3\xa4isen\xc3\xa4. Teos oli ty\xc3\xb6n alla melkein kymmenen vuoden ajan, mutta kes\xc3\xa4kuussa 1845 tullut kutsu Birminghamin Festivaaleille antoi s\xc3\xa4velt\xc3\xa4j\xc3\xa4lle intoa vied\xc3\xa4 projekti p\xc3\xa4\xc3\xa4t\xc3\xb6kseen. Nyky\xc3\xa4\xc3\xa4n teoksen esityksiss\xc3\xa4 k\xc3\xa4ytet\xc3\xa4\xc3\xa4n molempia kieli\xc3\xa4 \xe2\x80\x93 usein riippuen esitysmaasta.\n_START_SECTION_\nMusiikki ja sen tyyli\n_START_PARAGRAPH_\nTeos s\xc3\xa4vellettiin kunnianosoituksena Mendelssohnin ihailemille barokin j\xc3\xa4ttil\xc3\xa4isille, Bachille ja H\xc3\xa4ndelille, joiden musiikkia h\xc3\xa4n rakasti. Mendelssohn oli jo aiemmin aloittanut ty\xc3\xb6ns\xc3\xa4 Bachin musiikin tunnetuksi tekemisess\xc3\xa4 j\xc3\xa4rjest\xc3\xa4m\xc3\xa4ll\xc3\xa4 esimerkiksi Matteuspassion ensimm\xc3\xa4isen s\xc3\xa4velt\xc3\xa4j\xc3\xa4n kuoleman j\xc3\xa4lkeisen esityksen vuonna 1829. H\xc3\xa4ndel, joka oli tuotteliain ja kuuluisin oratorioiden s\xc3\xa4velt\xc3\xa4j\xc3\xa4, oli ollut sen sijaan tunnettu kaiken aikaa. Mendelssohnin teoksessa luonnollisesti hyvin vahvana n\xc3\xa4kyy kuitenkin h\xc3\xa4nen oma romantiikan ajan s\xc3\xa4vellystyylins\xc3\xa4. Yksi romantiikan ajan piirre on joidenkin kohtien laulumainen luonne. Bach-vaikutteista kertovat taas neli\xc3\xa4\xc3\xa4niset koraalit ja paikoin fuugamainen s\xc3\xa4vellysj\xc3\xa4lki._NEWLINE_Teos on kirjoitettu nelj\xc3\xa4lle solistille (basso tai baritoni, tenori, altto, sopraano), sinfoniaorkesterille, uruille ja suurelle kuorolle. Kuoro on jaettu useimmiten nelj\xc3\xa4\xc3\xa4n \xc3\xa4\xc3\xa4neen, mutta joissakin kohti my\xc3\xb6s kahdeksaan \xc3\xa4\xc3\xa4neen tai kolmeen nais\xc3\xa4\xc3\xa4neen. Elian hahmon osuudet kuuluvat bassolle tai baritonille.'